Ака́фист святы́м благове́рным   
страстоте́рпцем князе́м Бори́су и Гле́бу.

Конда́к 1

Избра́ннии чудотво́рцы и до́блественнии во́ини Христо́вы,/ блага́го ко́рене благи́я о́трасли, пресве́тлая дво́ице,/ в неду́зех безме́зднии вра́чеве/ и ко Спа́су о всем ми́ре те́плии моли́твенницы,/ восхваля́ем вас любо́вию,/ святи́и и благове́рнии кня́зие Бори́се и Гле́бе./ Вы же, я́ко иму́щии дерзнове́ние ко Пресвяте́й Тро́ице,/ от вся́ких нас бед изба́вите, да зове́м к вам:// Ра́дуйтеся, Бори́се и Гле́бе, вели́цыи и сла́внии страстоте́рпцы.

И́кос 1

А́нгелов Госпо́дних согра́ждане яви́стеся, святи́и благове́рнии Бори́се и Гле́бе, не оста́вльше согра́ждан земна́го ми́ра: по страда́нии бо ва́шем честна́я телеса́ ва́ша, му́ченическою кро́вию обагре́нная и благода́тию Бо́жиею просла́вленная, всем с ве́рою к ним притека́ющим источа́ют многоразли́чная чуде́сная исцеле́ния; ду́ши же ва́ша предстоя́т с ли́ки А́нгельскими и со все́ми святы́ми Пресвяте́й Тро́ице. Те́мже мы, удивля́ющеся ва́шему го́рнему и до́льнему гражда́нству, благогове́йно преклоня́юще пред ва́ми коле́на и сердца́ на́ша, уми́льно вопие́м си́це:

Ра́дуйтеся, оде́жды креще́ния непоро́чнии храни́телие;

ра́дуйтеся, христиа́нскаго благоче́стия при́снии ревни́телие.

Ра́дуйтеся, Боже́ственных писа́ний ученицы́ до́брии;

ра́дуйтеся, отца́ благове́рнаго ча́да возлю́бленная.

Ра́дуйтеся, Ева́нгелия Христо́ва после́дователие и́стиннии;

ра́дуйтеся, Бо́гови сло́вом и житие́м благоугоди́вшии.

Ра́дуйтеся, чу́дным све́том богопозна́ния просвеще́ннии;

ра́дуйтеся, ви́ссом чистоты́ и непоро́чности облече́ннии.

Ра́дуйтеся, неустраши́мо муче́ния прие́мшии;

ра́дуйтеся, Го́споду Иису́су Христу́ в страсте́х подража́вшии.

Ра́дуйтеся, все́льшиися во оби́тели Отца́ Небе́снаго;

ра́дуйтеся, восприе́мшии от Го́спода мзду трудо́в и терпе́ния.

Ра́дуйтеся, Бори́се и Гле́бе, вели́цыи и сла́внии страстоте́рпцы.

Конда́к 2

Ви́деша сы́нове Росси́йстии, ка́ко испо́лнися святы́й храм благоуха́ния пречу́днаго, егда́ отверзо́ша ра́ку ва́шу, и просла́виша вси Го́спода. Те́мже и мы, гре́шнии и недосто́йнии, благогове́юще пред пречу́дною святы́нею, прославля́ем Ди́внаго во святы́х Свои́х Бо́га, непреста́нно вопию́ще: Аллилу́ия.

И́кос 2

Ра́зум здра́вый стяжа́ли есте́ святы́м и богоуго́дным житие́м ва́шим, страстоте́рпцы Христо́вы Бори́се и Гле́бе. Егда́ услы́шасте о умышле́нии ка́инском лю́таго и властолюби́ваго бра́та ва́шего Святопо́лка, нима́ло не помы́слисте проти́ву его́ ра́тию ити́; возжела́сте па́че жи́зни своея́ лиши́тися, не́жели с бра́том име́ти брань. Сего́ ра́ди мы, предстоя́ще моли́твенно пред ва́ми, возво́дим очеса́ на́ша серде́чная горе́ к вам, на Небеси́ живу́щим, почита́юще честна́я ва́ша страда́ния си́ми похва́льными пе́сньми:

Ра́дуйтеся, су́етных помышле́ний презри́телие;

ра́дуйтеся, за́поведей Христо́вых исполни́телие.

Ра́дуйтеся, тьмы грехо́вныя попра́телие;

ра́дуйтеся, венцено́сцы наро́читии.

Ра́дуйтеся, ника́коже к земны́м се́рдце свое́ прилепи́вшии;

ра́дуйтеся, Жива́го Бо́га па́че всего́ ми́ра возлюби́вшии.

Ра́дуйтеся, оправда́ний Госпо́дних пресве́тлыя свещи́;

ра́дуйтеся, Небе́сных благ прича́стницы.

Ра́дуйтеся, пресла́дцыи слы́шателие Боже́ственных слове́с;

ра́дуйтеся, те́плии ко Спа́су о нас моли́твенницы.

Ра́дуйтеся, кро́вию свое́ю убеле́ннии;

ра́дуйтеся, заре́ю Трисо́лнечнаго Све́та озаре́ннии.

Ра́дуйтеся, Бори́се и Гле́бе, вели́цыи и сла́внии страстоте́рпцы.

Конда́к 3

Си́лою Боже́ственною подвиза́еми покрови́телие есте́ нам, защи́тницы и помо́щницы; страну́ бо на́шу от нападе́ний вра́жиих избавля́ете, стра́ждущих от вся́ких неду́гов и боле́зней исцеля́ете и во вcя́ком бла́зе преспе́яние да́руете всем, вопию́щим Бо́гу: Аллилу́ия.

И́кос 3

Иму́ще вои́стину, во́ини Христо́вы Бори́се и Гле́бе, пла́менное се́рдце ко благохвале́нию ди́внаго в чудесе́х Бо́га, мо́литеся непреста́нно о спасе́нии душ к вам усе́рдно прибега́ющих. Сего́ ра́ди мы от глубины́ серде́ц на́ших умиле́нно прино́сим вам такова́я пе́ния:

Ра́дуйтеся, Го́споду сла́вы вы́ну предстоя́щии;

ра́дуйтеся, а́нгельскую трисвяту́ю песнь слы́шащии.

Ра́дуйтеся, го́рняго Иерусали́ма имени́тии гра́ждане;

ра́дуйтеся, Ца́рства Христо́ва до́брии насле́дницы.

Ра́дуйтеся, невече́рняго дне зри́телие;

ра́дуйтеся, нерукотво́рнаго хра́ма обита́телие.

Ра́дуйтеся, ра́йских селе́ний созерца́телие;

ра́дуйтеся, слепы́м прозре́ния пода́телие.

Ра́дуйтеся, домо́в благочести́вых посети́телие;

ра́дуйтеся, нерадя́щих о благоче́стии наказа́телие.

Ра́дуйтеся, вели́ких пра́здников почита́ния наста́вницы;

ра́дуйтеся, в доброде́телех преспева́ющих споспе́шницы.

Ра́дуйтеся, Бори́се и Гле́бе, вели́цыи и сла́внии страстоте́рпцы.

Конда́к 4

Бу́рею неве́рия одержи́мых и ходя́щих во тьме злоче́стия огне́м наказа́ния опаля́ете, да уцелому́дрившеся и́стинно позна́ют и́стиннаго Бо́га, благоче́стно Его́ чту́ще и со стра́хом Ему́ вопию́ще: Аллилу́ия.

И́кос 4

Слы́шаще ва́ша, страстоте́рпцы святи́и Бори́се и Гле́бе, чудеса́, росси́йстии сы́нове не то́кмо из бли́жних, но и из да́льних стран стека́хуся к ва́шим чудоде́йственным моще́м и, исцеля́ющеся от неду́гов и боле́зней, вопия́ху к вам такова́я:

Ра́дуйтеся, боже́ственныя лозы́ пресла́дкое ро́ждие;

ра́дуйтеся, новопросвеще́нныя земли́ кра́снии цве́ти.

Ра́дуйтеся, пе́рвии просла́вленнии на Руси́ уго́дницы;

ра́дуйтеся, в беда́х и ну́ждах благочести́вым посо́бницы.

Ра́дуйтеся, вели́цыи в напа́стех уте́шителие;

ра́дуйтеся, ве́ры Христо́вы ревни́телие.

Ра́дуйтеся, Боже́ственныя слу́жбы пла́меннии люби́телие;

ра́дуйтеся, благоче́стия до́брии строи́телие.

Ра́дуйтеся, хромы́м хожде́ния пода́телие;

ра́дуйтеся, о спасе́нии ро́да христиа́нскаго хода́таи.

Ра́дуйтеся, виногра́да Христо́ва целе́бныя ве́тви;

ра́дуйтеся, и́стиннии и безме́зднии вра́чеве.

Ра́дуйтеся, Бори́се и Гле́бе, вели́цыи и сла́внии страстоте́рпцы.

Конда́к 5

Боготе́чныя зве́зды яви́стеся нам путево́дствующия: внегда́ обурева́тися нам волна́ми жите́йских попече́ний и опа́сно ше́ствовати к ти́хому приста́нищу, све́том моли́тв ва́ших избавля́еми есмы́ от блужде́ния и потопле́ния. Сего́ ра́ди, сла́вяще Го́спода, вопие́м: Аллилу́ия.

И́кос 5

Ви́деша сы́нове росси́йстии, я́ко притека́ющии с ве́рою прие́млют хода́тайством ва́шим в ну́ждах ско́рое утеше́ние и от зол избавле́ние, те́мже восхваля́ют вас си́це:

Ра́дуйтеся, и́дольскаго нече́стия обличи́телие;

ра́дуйтеся, му́дрых ко благоче́стию упра́вителие.

Ра́дуйтеся, горды́ни и буесло́вия посрами́телие;

ра́дуйтеся, зло́бы и мще́ния угаси́телие.

Ра́дуйтеся, вражду́ющих на оте́чество укроти́телие;

ра́дуйтеся, по́лчищ вра́жеских расточи́телие.

Ра́дуйтеся, ми́ра и тишины́ возстанови́телие;

ра́дуйтеся, Христо́вы до́брии вои́телие.

Ра́дуйтеся, благоро́дство земно́е носи́вшии;

ра́дуйтеся, кро́вию порфи́ру oсвяти́вшии.

Ра́дуйтеся, просла́вившии Спа́са страстоте́рпцы;

ра́дуйтеся, просла́вленнии от Бога чудотво́рцы.

Ра́дуйтеся, Бори́се и Гле́бе, вели́цыи и сла́внии страстоте́рпцы.

Конда́к 6

Пропове́дующи пропове́дует вся́ Ру́сская земля́ ва́ше Небе́сное предста́тельство у Всевы́шняго: вы бо я́ко кре́пцыи щити́ и я́ко тве́рдыя сте́ны, огражда́ете Оте́чество ва́ше непобеди́мым ору́жием, благода́тию Боже́ственною, дарова́нною вам свы́ше, сего́ ра́ди, хва́ляще Бо́га, пое́м: Аллилу́ия.

И́кос 6

Возсия́ли есте́, я́ко пресве́тлыя зве́зды, просвеще́нием Свята́го Креще́ния среди́ тьмы идолослуже́ния; ве́ру бо правосла́вную прие́мше, се́мена благоче́стия христиа́нскаго в сердца́х по́дданных свои́х посе́ясте и на славосло́вие и́мене Бо́жия хра́мы боголе́пно сооруди́сте. Сего́ ра́ди, святи́и Бори́се и Гле́бе, вас почита́ем си́ми похва́льными пе́сньми:

Ра́дуйтеся, и́дольския ле́сти обличи́телие;

ра́дуйтеся, дре́вняго зми́я попра́телие.

Ра́дуйтеся, жития́ непоро́чнаго рачи́телие;

ра́дуйтеся, ева́нгельских пропове́даний блюсти́телие.

Ра́дуйтеся, те́рния поро́ков ре́вностнии искорени́телие;

ра́дуйтеся, подвигополо́жнику Христу́ после́дователие.

Ра́дуйтеся, и́стиннии о́брази кро́тости и незло́бия;

ра́дуйтеся, благода́ти си́лу подаю́щии мно́гим.

Ра́дуйтеся, нерастле́ннии хра́ми Бо́га Жива́го;

ра́дуйтеся, доброде́телей чи́стая зерца́ла.

Ра́дуйтеся, в чу́дный свет богопозна́ния пресе́льницы;

ра́дуйтеся, вели́цыи Христо́вы уго́дницы.

Ра́дуйтеся, Бори́се и Гле́бе, вели́цыи и сла́внии страстоте́рпцы.

Конда́к 7

А́ще и мно́гажды злоумы́шленнии язы́цы покуша́хуся вни́ти внутрь Оте́чествия на́шего и одоле́ти его́, оба́че неви́димым ва́шим предста́тельством пред Бо́гом постыжде́ни и прогна́ни бы́ша. Те́мже удивля́ющеся неизрече́нному к нам Бо́жию милосе́рдию, пое́м: Аллилу́ия.

И́кос 7

Но́выя благода́ти бы́вшии прича́стницы и даро́в Свята́го Ду́ха испо́лненнии, не то́чию в земли́ на́шей яви́лися есте́ до́брии споспе́шницы ве́ры и нра́вов благи́х; но среди́ чужди́х наро́дов сла́ву и́мене Госпо́дня и си́лу мы́шцы Его́ яви́сте. Сего́ ра́ди похва́льными пе́сньми вас ублажа́ем:

Ра́дуйтеся, неувяда́емии цве́ти земли́ Ру́сския;

ра́дуйтеся, вертогра́да Небе́снаго благоле́пная гро́здия.

Ра́дуйтеся, непоро́чнии а́гнцы ста́да Христо́ва;

ра́дуйтеся, я́ко го́лубие, укра́шеннии чистото́ю.

Ра́дуйтеся, на криле́х ве́ры возне́сшиися;

ра́дуйтеся, в Небе́сный Иерусали́м пресе́льшиися.

Ра́дуйтеся, го́рняго Сио́на насле́дницы;

ра́дуйтеся, лико́в Небе́сных собесе́дницы.

Ра́дуйтеся, я́ко зла́то в горни́ле, искуше́ннии;

ра́дуйтеся, к ли́ку му́ченик причте́ннии.

Ра́дуйтеся, Христо́вы Це́ркве вели́кое удобре́ние;

ра́дуйтеся, христиа́ном пода́телие ра́дости неизрече́нныя.

Ра́дуйтеся, Бори́се и Гле́бе, вели́цыи и сла́внии страстоте́рпцы.

Конда́к 8

Стра́нная и ужа́сная соде́яшася, егда́ злочести́вый варя́г дерзну́ попра́ти ме́сто свя́то, иде́же почива́ху блаже́нная телеса́ ва́ша: огнь бо изы́де из земли́, опали́ окая́ннаго и ве́дати научи́ си́лу ва́шу, уго́дницы Бо́жии. Ве́рнии же, прославля́юще чудоде́йства ва́ша, воспе́ша Ди́вному во святы́х Свои́х Бо́гу: Аллилу́ия.

И́кос 8

Весь ум впери́вше в слу́жбу Боже́ственную и духо́вная псалмопе́ния, яви́лися есте́ непобеди́мии Христо́вы адама́нти, егда́ нечести́вии челове́цы приидо́ша от лю́таго Святопо́лка ру́ки на вас возложи́ти и непови́нную кровь ва́шу проли́ти. Мы же ве́рнии, честву́юще ве́ру и страда́ния ва́ша, взыва́ем си́це:

Ра́дуйтеся, слу́жбу Бо́жию в пути́ не оставля́вшии;

ра́дуйтеся, богодухнове́нное пе́ние сла́достно внуша́вшии.

Ра́дуйтеся, Боже́ственная словеса́ во усте́х свои́х держа́вшии;

ра́дуйтеся, в се́рдце сокро́вище моли́твы стяжа́вшии.

Ра́дуйтеся, А́гнца Бо́жия и́стиннии испове́дницы;

ра́дуйтеся, апо́стольских пропове́даний ревни́тельнии прее́мницы.

Ра́дуйтеся, святы́х отце́в преда́ний ве́рнии блюсти́телие;

ра́дуйтеся, братолю́бия и послуша́ния храни́телие.

Ра́дуйтеся, я́ко живо́т ве́чный па́че вре́меннаго возлюби́сте;

ра́дуйтеся, я́ко Ца́рство Небе́сное земно́му предпочто́сте.

Ра́дуйтеся, я́ко се́рдце смире́нное в же́ртву Бо́гу принесо́сте;

ра́дуйтеся, я́ко в ве́ре Христо́ве мно́гих утверди́сте.

Ра́дуйтеся, Бори́се и Гле́бе, вели́цыи и сла́внии страстоте́рпцы.

Конда́к 9

Вси ве́рнии чтут благогове́йно па́мять ва́шу: во святы́я хра́мы стека́ющеся, сла́вят страда́ния ва́ша и возвеща́ют чудеса́, я́же соде́ясте си́лою Бо́га и Спа́са на́шего, Ему́же вопие́м: Аллилу́ия.

И́кос 9

Вети́и неве́рнии всу́е тружда́ются му́дрствовати о святы́ни ва́шей, Бори́се и Гле́бе достохва́льнии: недоуме́ют бо изрещи́, ка́ко бре́нныя мо́щи чудотворя́т и челове́цы со А́нгелы спрославля́ются. Мы же, просвеща́еми ве́рою, благоле́пно вопие́м:

Ра́дуйтеся, Царя́ сла́вы прославле́ние;

ра́дуйтеся, кня́зя тьмы посрамле́ние.

Ра́дуйтеся, глаго́лов Бо́жиих исполне́ние;

ра́дуйтеся, Боже́ственныя прему́дрости оправда́ние.

Ра́дуйтеся, чуде́с Христо́вых пропове́дницы;

ра́дуйтеся, ве́чныя ра́дости насле́дницы.

Ра́дуйтеся, во́ини Христо́вы непобеди́мии;

ра́дуйтеся, броня́ во́инства на́шего необори́мая.

Ра́дуйтеся, я́ко жизнь гряду́щую возлюби́ли есте́;

ра́дуйтеся, я́ко бла́га вре́менная презре́ли есте́.

Ра́дуйтеся, я́ко по́мыслы ве́ка сего́ отри́нули есте́;

ра́дуйтеся, я́ко красото́ю доброде́телей укра́шени есте́.

Ра́дуйтеся, Бори́се и Гле́бе, вели́цыи и сла́внии страстоте́рпцы.

Конда́к 10

Спасти́ хотя́ще ду́ши своя́, святи́и страстоте́рпцы, небрего́сте о телесе́х ва́ших и преда́сте их на убие́ние, вопию́ще Бо́гу: Аллилу́ия.

И́кос 10

Сте́ны есте́, огражда́ющия Русь, святи́и Бори́се и Гле́бе, и неутоми́мии стра́жи проти́ву враг на́ших пребыва́ете, непреста́нно моля́щеся Го́споду Бо́гу о спасе́нии душ на́ших и исцеля́юще не́мощи на́ша. Сего́ ра́ди уми́льно вопие́м ко святы́ни ва́шей:

Ра́дуйтеся, я́ко сы́нове росси́йстии хода́тайством ва́шим спаса́ются;

ра́дуйтеся, я́ко вси ве́рнии моли́твами ва́шими от бед и скорбе́й избавля́ются.

Ра́дуйтеся, я́ко врази́ на́ши вас устраша́ются и в бе́гство обраща́ются;

ра́дуйтеся, я́ко Оте́чество на́ше заступле́нием ва́шим утвержда́ется.

Ра́дуйтеся, я́ко похва́льными венцы́ Це́рковь вас венча́ет;

ра́дуйтеся, я́ко по́двиги ва́ша правове́рнии немо́лчно воспева́ют.

Ра́дуйтеся, я́ко ста́рцы и ю́ноши к покро́ву ва́шему прибега́ют;

ра́дуйтеся, я́ко ца́рие и во́ини, бога́тии и убо́зии вас прославля́ют.

Ра́дуйтеся, му́ченическую смерть прие́мшии;

ра́дуйтеся, терпе́нием жизнь ве́чную стяжа́вшии.

Ра́дуйтеся, ско́рии помо́щницы;

ра́дуйтеся, благомо́щнии засту́пницы.

Ра́дуйтеся, Бори́се и Гле́бе, вели́цыи и сла́внии страстоте́рпцы.

Конда́к 11

Пе́ние всеумиле́нное не умолче́ во усте́х ва́ших, егда́ лю́тии губи́телие устреми́шася на вас, я́ко на а́гнцев, гото́вых на заколе́ние. Сие́ воспомина́юще и сла́вяще Го́спода, да́вшаго вам си́лу такову́ю, взыва́ем к Нему́: Аллилу́ия.

И́кос 11

Светоза́рныя свещи́ зрим вас, святи́и благове́рнии кня́зие Бори́се и Гле́бе, освеща́ющия Ру́сскую Це́рковь и всех ве́рных чад ея́, да прославля́ют святу́ю па́мять ва́шу, вопию́ще:

Ра́дуйтеся, во еди́нем ду́се благоче́стия ходи́вшии;

ра́дуйтеся, в бра́тстем едине́нии и любви́ пожи́вшии.

Ра́дуйтеся, подража́вшии иску́пльшему нас Влады́це;

ра́дуйтеся, сла́внии и всехва́льнии му́ченицы.

Ра́дуйтеся, подвиза́вшиися по́двигом до́брым;

ра́дуйтеся, венча́ннии венце́м сла́вы невече́рния.

Ра́дуйтеся, тече́ние жития́ му́ченически сконча́вшии;

ра́дуйтеся, во оби́тели Отца́ Небе́снаго водвори́вшиися.

Ра́дуйтеся, Ру́сския Це́ркве похвало́;

ра́дуйтеся, градо́в на́ших ле́пото.

Ра́дуйтеся, сы́нове и засту́пницы земли́ Ру́сския;

ра́дуйтеся, я́ко па́мять ва́ша присносла́вна.

Ра́дуйтеся, Бори́се и Гле́бе, вели́цыи и сла́внии страстоте́рпцы.

Конда́к 12

Благода́ть, да́нную вам от Бо́га на бла́го сыно́в Руси́, о чудотво́рцы Бори́се и Гле́бе, не вотще́ оста́вили есте́: яви́сте бо ся цели́телие боля́щих, уте́шителие су́щих в ско́рбех и заключе́ниих, наста́вницы заблу́ждших и ско́рии помо́щницы всем, с ве́рою призыва́ющим вас и вопию́щим ко Го́споду: Аллилу́ия.

И́кос 12

Пою́ще и восхваля́юще чудеса́ ва́ша, честву́ет святу́ю па́мять ва́шу пресла́вная Це́рковь Ру́сская, и мы, ча́да ея́, о́чи се́рдца возводя́ще ко Го́споду, си́це вопие́м:

Ра́дуйтеся, ко́рене честна́го благи́я о́трасли;

ра́дуйтеся, соприча́стницы А́нгельскаго со́нма.

Ра́дуйтеся, сопроти́вных победи́телие;

ра́дуйтеся, неду́гующих вра́чеве.

Ра́дуйтеся, градо́в и ве́сей на́ших пресве́тлое сия́ние;

ра́дуйтеся, во́инства ру́сскаго тве́рдое огражде́ние.

Ра́дуйтеся, я́ко страда́ньми ва́шими сниска́сте ра́дость ве́чную;

ра́дуйтеся, я́ко му́ченьми прешли́ есте́ к блаже́нному безсме́ртию.

Ра́дуйтеся, в горни́ле лю́тых обстоя́ний искуше́ннии;

ра́дуйтеся, добро́тою благоче́стия чисте́е зла́та блиста́ющии.

Ра́дуйтеся, Бо́гови всепло́дие себе́ прине́сшии;

ра́дуйтеся, живота́ ве́чнаго и Ца́рствия Бо́жия насле́дницы.

Ра́дуйтеся, Бори́се и Гле́бе, вели́цыи и сла́внии страстоте́рпцы.

Конда́к 13

О святи́и и всесла́внии чудотво́рцы Бори́се и Гле́бе, вели́цыи росси́йстии помо́щницы в беда́х и напа́стех! Не пре́зрите нас гре́шных, но приими́те моле́ние на́ше, я́коже прия́ли есте́ моли́твы благове́рных росси́йских князе́й Алекса́ндра и Дими́трия, и принеси́те Всеми́лостивому Спа́су на́ше моле́бное приноше́ние, да изба́вит нас от вся́ких бед и напа́стей, да охрани́т Оте́чество на́ше от враг ви́димых и неви́димых, е́же нам в ми́ре глубо́це пе́ти с ва́ми Бо́гу: Аллилу́ия.

Сей конда́к глаго́лется три́жды.  
И па́ки чте́тся и́кос 1-й, и конда́к 1-й.

Моли́тва

О святи́и страстоте́рпцы, боголюби́вая дво́ице, благове́рнии кня́зие Бори́се и Гле́бе, измла́да все́ю душе́ю Христа́ возлюби́вшии, целому́дрие, кро́тость, смире́ние и про́чия доброде́тели стяжа́вшии и, я́ко а́гнцы незло́бивии, от бра́та своего́ непра́ведное убие́ние претерпе́вшии, чи́стыя своя́ ду́ши в благоприя́тную же́ртву Бо́гу прине́сшии и от Него́ венцы́ нетле́нныя прие́мшии! Припа́дающе к честно́му о́бразу ва́шему, мо́лим вас в ду́се сокруше́нне и смире́нне: вознеси́те своя́ усе́рдныя моли́твы ко Всеми́лостивому Спа́су, да пода́ст нам, чту́щим святу́ю па́мять ва́шу, вели́кия Своя́ и бога́тыя ми́лости. Це́рковь Свою́ Святу́ю да соблюде́т от ересе́й и раско́лов, в ча́дех ея́ да оживи́т дух пра́выя ве́ры и любве́, дух ве́дения и благоче́стия, да да́рует всем нам вся к жи́зни вре́менней и ве́чней потре́бная. Ей, святи́и страстоте́рпцы, ускори́те на по́мощь нам, я́коже сро́днику ва́шему благове́рному кня́зю Алекса́ндру Не́вскому, и изба́вите страну́ на́шу от враг ви́димых и неви́димых, от гла́да, огня́, смертоно́сныя я́звы, от вся́ких бед и напа́стей; разжени́те облежа́щий ны мрак неве́рия и развраще́ния, да ми́рно и благоче́стно поживе́м в ве́це сем, и сподо́бимся христиа́нския кончи́ны и до́браго отве́та на Стра́шнем Суде́ Христа́ Бо́га на́шего, Ему́же подоба́ет честь и поклоне́ние, со Безнача́льным Его́ Отце́м, и Пресвяты́м, и Благи́м, и Животворя́щим Его́ Ду́хом, ны́не и при́сно, и во ве́ки веко́в. Ами́нь.

*Утвержден Священным Синодом*

*Русской Православной Церкви*

*08.12.2020 (журнал № 99).*